Ατομικές κρεατόπιτες «βρετανικού τύπου» με λαχανικά
Μια ωραία ιδέα για το καθημερινό μας τραπέζι που ξεφεύγει από τα συνηθισμένα και δημιουργεί ατμόσφαιρα γιορτής είναι αυτές οι πλούσιες και γευστικότατες εγγλέζικες πίτες με μοσχαρίσιο κρέας και λαχανικά.
2 φύλλα κουρού έτοιμα του εμπορίου, 700 γρ. μοσχαρίσιο κρέας από άπαχη σπάλα, σε μικρούς κύβους, 40 ml ελαιόλαδο, 2 μέτρια ξερά κρεμμύδια, σε φέτες, 3 σκελίδες σκόρδου, ψιλοκομμένες, 400 ml ανάλατος ζωμός κοτόπουλου ή νερό, 2 κουτ. γλυκού πικάντικη μουστάρδα, 1  κουτ. γλυκού ξερό θυμάρι, τριμμένο, 1 μεγάλη πατάτα, σε μικρούς κύβους, 1 μικρή  γλυκοπατάτα, σε μικρούς κύβους, 2 μέτρια καρότα, σε μέτριες ροδέλες, 2 - 3  κουτ. σούπας κορν φλάουρ, διαλυμένο σε 1/4 κούπας νερό (αν χρειαστεί)
Για να φτιάξουμε την κρεατόπιτα «βρετανικού τύπου» με λαχανικά, ξεκινάμε προθερμαίνοντας το φούρνο στους 180° C.Σε μια κατσαρόλα ή σε βαθύ τηγάνι (προτιμότερο αντικολλητικά) ζεσταίνουμε το λάδι σε μέτρια φωτιά και σοτάρουμε το κρέας μέχρι να ροδίσει από όλες τις πλευρές.Το μεταφέρουμε σε μια γάστρα ή σε ένα σκεύος για το φούρνο με καπάκι. Στο ίδιο σκεύος όπου ροδίσαμε το κρέας σοτάρουμε το κρεμμύδι και το σκόρδο για περίπου 1 - 2 λεπτά, μέχρι να γίνουν διάφανα. Τα αδειάζουμε στη γάστρα. Ρίχνουμε στη γάστρα το ζωμό ή το νερό, τη μουστάρδα, το θυμάρι, τις πατάτες και τα καρότα, σκεπάζουμε με το καπάκι και ψήνουμε στο φούρνο για περίπου 1 1⁄2 - 2 ώρες ή μέχρι να μαλακώσει καλά το κρέας. Ξεφουρνίζουμε και, αν το φαγητό έχει υγρά, περιχύνουμε με το διαλυμένο κορν φλάουρ, ανακατεύουμε και συνεχίζουμε το ψήσιμο, χωρίς το καπάκι, για περίπου 10 λεπτά ή μέχρι να πήξει η σάλτσα. Ξεφουρνίζουμε και αφήνουμε να κρυώσει.Λαδώνουμε ελαφρώς 6 ατομικά ταψάκια για πίτες (ή 8 φόρμες για μάφιν - όχι πολύ μικρές).Μοιράζουμε τη γέμιση. Κόβουμε τη ζύμη με κουπ πατ σε δίσκους μεγαλύτερους από τη διάμετρο των σκευών και σκεπάζουμε τις φόρμες. Πιέζουμε τις άκρες της ζύμης ώστε να κολλήσει στο σκεύος. Τρυπάμε την επιφάνεια με ένα πιρούνι, ώστε να διαφεύγει ο ατμός κατά το ψήσιμο. Ψήνουμε στους 180° C για περίπου 20 - 30 λεπτά. Αφήνουμε να κρυώσουν και σερβίρουμε τις ατομικές κρεατόπιτες. 
Αλεύρι (ζύμες),Κρέας,Λαχανικά